Хотел със собствен плаж - Страница 2 :: BG-Mamma\nПоследно мнение: 10 юли 2020, 15:09 ч.\n# 15 4 юли 2020, 12:13 ч.\nДези, благодаря ти!\nЗаглеждам го този комплекс Св. Тома от известно време, но още се чудя, защото е малко откъснат от цивилизацията.\n# 16 4 юли 2020, 12:48 ч.\nАко сравнявам двата комплекса-Аркутино и Тома, първият ми харесва повече от към подръжка на хотела и храната. Сега заради короната и в двата храната я сипва персонал, но обичайно в Аркутино всеки си взима, което е по-удобно и бързо. Там храната е по-разнообразна и има тематични вечери. По-често чистят стаята, поправят разни дребнотии из стаята.\nВ Св. Тома нямаше завеса при ваната, а явно е првдвидено да има...и пода ставаше езеро, което идват да ти попият на другия ден в 10 и 30. Та по цял ден джапахме. Не работеше вдна лампа, сешоарът нямаше как да се ползва-перката не работеше и миришеше на разтопено.\nХраната си беше почти една и съща, но беше вкусно...за това нямам оплакване. Персоналът беше отзивчив.\nТова, което ми хареса в Св.Тома е градината-равно, с алеи, с детска площадка. Бяхме много семейства и децата съвсем спокойно играеха и обикаляха. Пускахме големият ни син сам на площадката, докато ние сме в ресторанта и го гледахме през прозореца.В Аркутино всичко е на баир и не можеш да оставиш дете да се пуска с тротинетката. Детската площадка и спортното игрище са най-отгоре на баира и са под всякаква критика. Плажът така или иначе е на 5-10 минути от хотела през дюните. Басейните се препълват, те също са на баир-като тераси са. В Аркутино има сладолед към ОИ, както и други напитки извън часовете за закуска, обяд, вечеря. В Св. Тома пускаха кепенците и през останалото време си купувал от бара или другия ресторант. В който едно обикновени кафе и едно с мляко са ти 5.80. Фрапе и едно обикновено кафе бяха над 8лв. Сладоледът 1 топка и той ти излиза 3 и нещо.\nНо може би бих се примирила с липсата на сешоар и локвата в банята, плащането на напитките, за равна градина и басейни на една линия. Докато децата са малки и искат да играят, а ние да ги наблюдаваме спокойно.\n# 17 7 юли 2020, 15:04 ч.\nСинеморец, Бела Виста. 4 звезди. До тази година работеше основно с веригата ТУИ. Тази година бяха само българи посетителите.\nПлажът Бутамята, както споменаха, няма как да е собствен, но е точно до хотела. Залив е. Достатъчно плитък е, за да е сравнително спокойно с дете.\nХраната - изобилие, но без много подправки. Типично за северните европейци хранене. Има по два вида супи на всяко хранене, стават за малко дете. Има и "детски" щанд за по-големите - основно картофки пържени и спагети, някакви хапки. Сладолед, естествено, плодове също. Алкохолът твърдят, че е български (не съм пробвала, не съм любител), и се раздава на корем.\nМиналата година в една друга тема се оплакваха, че не се почиства добре. Ние ходим юни месец (по медицински причини) и не съм се сблъсквала с подобни проблеми, та не знам доколко е вярно.\nИма анимация. И детска също, по цял ден занимават малките, вечерта има и детска дискотека. Има ежевечерни забавления и за големите. Е, и през деня - ако искаш - стреляш с лък, играеш дартс, йога има, водна гимнастика, някакви настолни игри.\nИмат и вътрешен басейн, но тази година беше затворен - мерки за безопасност заради вируса. Не че те имат смисъл в такъв голям хотел, но...\nВодата се пие нормално, нямаме забележки.\n# 18 7 юли 2020, 17:11 ч.\nХотел Морско конче- между Китен и Лозенец, е такъв, техни гости ще сме за 10та година, но не е ол инклузив, само закусната е включена в цената. Паркингът е безплатен и охраняем, хотелът е на самия плаж, през цялото време нещатани стоят на шезлонга и не ги прибираме, докато не си тръгнем. Има отлична анимация, както и басейн на плажа. Далеч от шума и със собствена пречиствателна станция.\n# 19 7 юли 2020, 18:59 ч.\nПрепоръчвам горещо Сънрайз Блу меджик в Обзор- собствен плаж, ол инклузив, вкусна храна, анимация.\n# 20 10 юли 2020, 15:09 ч.\nСледя темата,понеже ни предстои почивка с дете на година и малко. Обмисляхме Санта Марина Созопол ,но май отпада като вариант. Просто абсурд с бусчета да се движа в комплекса и с мрънкащи дете.


НАЙ-НАКРАЯ - отговор от медиите! - published by Squall Leonheart on day 792 - page 1 of 1\n[VOTE] НАЙ-НАКРАЯ - отговор от медиите!\nDay 792, 13:56 • Published in Bulgaria • by Squall Leonheart\nТази вечер получих, най-накрая, след толкова съобщения, ПОЛОЖИТЕЛЕН отговор от про.бг за възможност за заснемането на репортаж, който ще се излъчи в новините на телевизия про.бг.\nНищо не е сигурно, няма никаква уговорка, но установихме връзка с една репортерките на новините и в близките дни най-веорятно ще бъде заснет репортажът.\nНека всеки софиянец с желание да участва в заснемането, да пише под статията. Не обещавам нищо пак казвам, а и не е сигурно, че ще може всички да присъстват, чакам отговор в момента. В крайна сметка, важно е че имаме шанс за излъчване, а не това кой ще бъде показан по телевизора.\nAdomith Day 792, 13:57\nпиша под статията\nMontanapolis SO Day 792, 13:59\ne tva ako stane...\nB0R1L Day 792, 14:01\nами аз бих помогнал, играя от скоро а и съм основния кандидат на партията за Варна ... Пример за активен играч..\nCryptoRage Day 792, 14:05\nStep4o Day 792, 14:09\nИ аз мога да се включа, за да има възрастова разлика на участниците - на 35 съм.\njackey Day 792, 14:11\nбраво, ако стане ще надминем полския бейбибум 😁\nMartin Svilenov Svilenov Day 792, 14:17\nДа това определено е начин на популизиране на играта.. не я знаех до преди няколко дни но е супер интересна въпреки че съм 5 левел а ми е чудно как толкова малко българи са се регистрирали..\namrasel Day 792, 14:24\nmade by mamaligars , that's why ис толкова непозната из нашите земи. обаче ... ну погоди 😛\nThe_Bulgarian Day 792, 14:33\nProzerpina Day 792, 14:39\nДам... И аз си мислех, че една медийна изява ще бъде много по-полезна от всеки друг спам из нета. Браво!\nEmpiree Day 792, 14:42\nАз живея сега в София-студ.град... бих могъл да участвам 🙂\nTheHarvester Day 792, 14:42\nхубава новина. стискам палци 🙂\nпък Step4o ще представя набора :-Р\nFrankieGulliero Day 792, 14:48\nCount me in! 😃 Btw понеже няма да мога да поства картинки(както правя във вестника ми),ще си направя рисунки и ще сменям рисунка и ще говоря и така. xD\nagainst_all_authority Day 792, 14:51\nтва ако стане ше е яко ! успех\nDavkata Day 792, 15:02\nе трябва и някой правителството за да се покаже че наистина е организирано движението аз лично много се накефих като разбрах че имаме даже и бюджет\nDisobedient Day 792, 15:03\nDimitar Malakov Day 792, 15:31\nНаистина ще е много добре, ако може някой от правителството също да участва 🙂 Успех с начинанието, стискам палци.\nBuGomix Day 792, 15:42\nПърво искам да кажа едно голямо БРАВО на постаралите се(дори и да не се получи) браво за усърдията. Които ще ходи да вземе пример от сърбите http://www.youtube.com/watch?v=iii72rdzZ[..]dzZRo Например много ми хареса тоя дето вика че имал компания в играта, и общо взето трябва да се казват някакви интересни неща за играта - затова че се водят битки и тн.\nТоя дето организира това е в пълно право да си иска някакъв бонус от админите на играта, на практика те печелят на негов гръб\nNIKrumov Day 792, 16:45\nLipec e naj-golemiat🙂\nDel4o Day 792, 17:25\nЕавала за усилията! Повече такива играчи ни трябват.\nVelikGogov Day 792, 17:45\nSquall Leonheart Day 792, 23:06\nBuGomix, мисля, че амбасадор медал бих заслужил ако се получи.\nbimba Day 792, 23:42\nSqauall - и напълно ще си го заслужаваш медала 😁Браво!\nandreev Day 793, 00:04\nИ аз научих за erepublik.com по БНТ някакво вечерно предаване и реших да видя за какво става въпрос и така вече една година.\nSleaky Day 793, 00:34\nГолямо браво 🙂\nKpau Day 793, 01:08\nБих участвал в репортажа, но нямам възможност.\nАко идеята се осъществи, информирай хората кога ще го излучват репортажа 😉\nyotako Day 793, 01:59\nТрябва ни БТВ или НОВА ТВ и ще завладеем Балканите але але але !!!!!\nMartin.Asenov Day 793, 02:33\nЧудесно, дано стане.\ntitoran2 Day 793, 03:21\nВ този ред на мисли: Не може ли да се подготви едно "прес съобщение" за самата игра и нейните цели, което да бъде разпратено навсякъде където се сетим: новинарски сайтове, вестници, телевизии (bTV например често взимат под внимание такива форуми и информации).\nХубаво ще е само под него да има подписите и контактите на старите иргачи и Президента.\nАз лично бих се заел с разпространяването, но трябва да има изготвено и одобрено съобщение.\nbgorata Day 793, 03:43\nевалата за усилията 🙂 дано да има хипер бейби бум и да завземем всички врагове покрай нас 😉\nGioreto Day 793, 04:08\nАз съм в играта от скоро, но когато започнах едва не се отказах на втория ден, защото играта ми се видя скучна и безмислена. Добре, че някои от по старите играчи ме "надушиха" и ми разясниха какво да правя. Хубаво ще е да се направи (ако няма) лесно достъпно за всички нови играчи ръководство, как се процедира в началото (тогава е момента в който някои би се отказал).\nИначе поздравления за инициативата. Дано пожъне голям успех 🙂\nRaduMihai95 Day 793, 04:17\nYou'll be shown at TV when Hello Kitty is conquered by North Korea\njackey Day 793, 04:37\nRaduMihai95 you haven't eat your mamaliga!\nSquall Leonheart Day 793, 09:23\nGioreto, има такъв туториал, писан от мен. Провери вестника ми 😉\nPodgoricki Zvijuk Day 793, 10:50\nаз лично съм писал на 10ина новинарски агенции/вестници/телевизии, получих отговор само от радио варна, но интереса им замря\nRed DeviL_666 Day 793, 11:23\nRed DeviL_666 Day 793, 11:26\nbaianavar Day 793, 12:58\nIcopro Day 793, 14:05\nмале ако се случи ще е много гот 🙂\nPlamen Daskalov Day 794, 00:49\nинтересно е да направят репортаж\nще има много хора които ще се поинтересуват смятам\nза съжаление ако има такъв репортаж няма как да участвам понеже съм нов и няма какво толкова да кажа\nJeanKaramanov Day 794, 02:35\nЕвала ... БРАВО\nRed DeviL_666 Day 794, 02:49\nБраво за идеята !!!\nRed DeviL_666 Day 794, 02:51\nRed DeviL_666 Day 794, 02:52\nStanislav_dmv Day 794, 05:15\nУтре ще излезе статия във в. "Телеграф", скъпи колеги. Но винаги е хубаво да се направи и репортаж за играта, за да се популяризира. Моя колежка от вестника написа статията. Успях да й обясня някои неща.. до колкото успях да вдяна играта за ден и половина откакто съм тук...\nDenBr Day 794, 06:25\nНякой от вас да се сети да запише предаването и да качи клипа във vbox7 в полунощ,а ние яко спам. (понеже probg не е чак толкова популярна телевизия)


Авиокатастрофа в Тайван отне живота на 23 души (ВИДЕО)\nПо последни данни 23 са жертвите на авиоинцидент в Тайван. При катастрофата пътнически лайнер се разби в мост и падна в река в столицата Тайпе. Информацията и кадрите са на местна телевизия, която е цитирана от Ройтерс.\nСамолетът е бил на местната авиокомпания “TransAsia Airways”. На борда са пътували 58 души. Любителските кадри показват как като на филм самолет се снишава рязко, едното му крило се удря в мост на оживен пистов път, а веднага след разбиването въздушната машина пада в река в Тайпе.\nВеднага след инцидента пожарникари и полицаи организираха спасителна акция, за да извадят от ледените води на река Цзилун хората от разбилия се самолет.\nДвумоторният пътнически летателен апарат е претърпял авария малко, след като се е отделил от пистата на аерогарата в Тайпе.\nЛайнерът е изпълнявал полет до остров Кинмен. Самолетът бил пълен с 53 пътници и 5 души екипаж.\nСпоред държавната Централна информационна агенция злополучният френско-италианският витлов самолет ATR е предназначен за превоз на хора на къси маршрути.\nСветовните агенции припомнят, че през лятото на миналата година друг пътнически самолет на същата авиокомпания TransAsia Airways се разби по време на дестинацията Гаосюн - Магун.\nПрез юли жертви станаха 47 пасажери от летателния апарат.


Barbel Drexel D-Vitis 3+ Крем за ставите на ръцете, 50 мл\nD-Vitis 3+ Weihrauchcreme е крем с растителни масла, подпомагащ профилактиката и терапията при болки в китките и възпалени, болезнени стави на пръстите на ръцете.\nD-Vitis 3+ Weihrauchcreme съдържа масла от босвелия (индийски тамян), розмарин, гроздово семе и други растения, чиято комбинация оказва благоприятен ефект при възпаление на ставите на ръцете, причинено от артрит.\nКлючовата съставка в D-Vitis 3+ Weihrauchcreme е маслото от босвелия, което потиска производството на възпалителни съединения като левкотриени, намалява загубата на хрущял и облекчават симптомите на ревматоиден артрит и остеоартрит. Има добре изразени аналгетични свойства.\nМасло от розмарин - традиционно природно средство за намаляване на възпалението и болката в засегнатите стави. То разширява кръвоносните съдове, подобрява кръвообращението и проявява затоплящо действие при студени крайници.\nЕкстракт от маслинови листа – олеуропеинът, биологично активното съединение в листата на маслината оказва мощен хондропротективен и антиоксидантен ефект, намалява възпалението и разграждането на ставните хрущяли.\nПчелен восък - едно от най-полезните за ставите и кожата природни средства, което от години се влага в състава на различни мехлеми. Осигурява противовъзпалителни и антибактериални ефекти, естествен овлажнител, подходящ за хора с чувствителна кожа.\nУпотребата на D-Vitis 3+ Weihrauchcreme се препоръчва при следните състояния:\nболезненост, схващане и мравучкане в китките\nвъзпалителни промени в ставите на пръстите на ръцете, придружени с отоци, зачервяване и скованост\nумора в ръцете\nнамалена способност за свободно движение на ръцете\nзатруднения в изпълнението на ежедневни дейности\nПрофилактичното приложение на D-Vitis 3+ Weihrauchcreme може да е особено полезно за хората, които ежедневно ползват мишка и клавиатура, свирят на пиано, поемат тежести или извършват други дейности, амортизиращи ставите на китките и пръстите на ръцете.\nD-Vitis 3+ Weihrauchcreme осигурява и допълнителна полза – подхранва кожата и омекотява сухите, загрубели участъци.\nСъставки: Масло от гроздово семе /Vitis Vinifera/, фъстъчено масло /Arachis Hypogaea/, масло теоброма от какаови семена, цера алба (бял восък), бадемово масло /Prunus Amygdalus Dilcis/, масло от тамян /Boswellia Serrata/, масло от листа на розмарин /Rosmarinus officinalis/, екстракт от маслинови листа /Olea Europaes/, лимонен, цитронелола, линалол, гераниол, еугинол (естествени съставки от есенциални масла).\nПредназначение: Подходящ при болки в ставите и умора в ръцете. Съдържа масла, които успокояват сковаността и стимулират кръвообръщението. Подходящ при груби и напукани кожни участъци.\nИнструкции за употреба: Внимателно втрийте в желаната област, на ръцете или ставите.


Истински секс в немско риалити (СНИМКИ + ВИДЕО) - Любопитно | Факти.БГ\n4 Декември, 2017 20:00 9 667 7\nИстински секс в немско риалити (СНИМКИ + ВИДЕО)\nУчастници в голо немско риалити си налетяха\nЗрителите на немското издание на риалити формата "Адам търси Ева" станаха свидетели на истински секс сцени между двама от участниците. На фона на случващото се там, нашенския "Биг Брадър" избледня.\nРиалити формата се отличава с това, че известни хора заживяват заедно под един покрив, но с условието, че през цялото време ще бъдат чисто голи. От там идва и името на предаването.\nУчастниците, които не се смутиха от това да захвърлят дрехите настрани и да се впуснат в интимна авантюра, са сърфистът Мариус Хоп и певицата Мелоди Хейз.\nНа кадрите от риалити формата се вижда как двамата влизат заедно в горещото джакузи и ласките не закъсняват. Всяка една част от аферата им се случва пред камерите и очите на зрителите.\nНо въпреки горещите страсти, романсът между Хоп и Хейз не продължава дълго. Те влизат в конфликт и нещата приключват там.\nПредаването се радва на многобройна публика, като в Германия нейният брой надвишава милион и половина души. Риалити форматът се разпространява и в Холандия, Испания, Финландия и Франция.\n1 20:19 04.12.17\nДа ви имам и Западно-европейските ценности . Очакваме скоро и в България това риалити подобно на помиятя биг брадър отново донесена от там ...\nБМВ и Дришо ООД\n2 20:19 04.12.17\nОт Планета Пайнер все още търсят, къде е секса...\n3 20:30 04.12.17\nИмало е шнеле -шнеле вундер БА дисис фантастише шприц ми шпац ми\n4 20:31 04.12.17\nВсеки сам си избира какво да гледа. Ако хората бойкотират тия тъпотии и ги игнорират, набързо ще паднат от екран, а брадърите и брадърките ще се върнат към древните си професии.\n5 01:13 05.12.17\nи какво толкова се е случило млади хора чисто голи и изолирани е какво да правят като са сами в едно легла ВОАЙОРСКА РАБОТА\n6 07:45 05.12.17\nЖадни за пари продуценти,в създадена вече индустрия,могат да покажат секс между майка и син.Това са днешните ценности,далеч от Божиите заповеди.\n7 10:25 05.12.17\nТова е изкривена реалност. Всички там правят секс по желание или срещу пари. Трябва да бъдат принудени да правят секс с "бежанци" и то доброволно, защото това е грозна дискриминация. Да се самосезират веднага немските институции. Това противоречи на политиката на Меркел и идеологията на Европейският съюз в който ние толкова силно вярваме


Водолазен костюм с ксенон пази топло двойно по-дълго - ᐉ Технологични и информационни новини за електроника | ФАКТИ.БГ\nВодолазен костюм с ксенон пази топло двойно по-дълго\nПубликувана: 26 Юни, 2018 18:11\nИнженери от Масачузетския технологичен институт създадоха усъвършенстван водолазен костюм за нуждите на Военноморските сили на САЩ. Технологията е разработвана в продължение на две години и позволява на плувците да престояват два пъти по-дълго в студена вода.\nЖивотните от полярните райони използват различни способи за защита от студа. Под кожата на пингвините има въздушни джобове, които изолират телесната топлина от околната среда, а тюлените и белите мечки разчитат на козината и подкожните мазнини.\nТермичната защита на водолазните костюми функционира на същия принцип. Обикновено за изолатор се използва неопрен. Това е порест материал, в чиито кухини се задържа топъл въздух, но за не повече от час.\nВместо въздух американските учени са решили да използват ксенон, който запазва топлината много по-дълго. С новия костюм човек може да издържи във вода с температура 10 °С до два часа и половина.


"Вълците" на крачка от Премиършип след триумф в дерби с луд край - Футбол свят - Англия - Gong.bg\n"Вълците" на крачка от Премиършип след триумф в дерби с луд край\n7 април, 0:14\nУулвърхемптън спечели дербито между първия и втория в Чемпиъншип след драматичен успех с 1:0 над Кардиф.\nДвубоят на "Кардиф Сити Стейдиъм" предложи невероятен завършек, след като в добавеното време на мача домакините пропуснаха две дузпи.\nКардиф бе в серия от 11 поредни мачове без загуба, включително и 9 победи, но "вълците" сложиха край на серията.\nПо този начин Уулвърхемптън увеличи на 12 своята преднина на върха в Чемпиъншип и на практика си осигуриха мястото в Премиършип през следващата кампания.\nМомчетата на Нуно Еспирито Санто бяха по-добрият отбор в двубоя и положенията пред вратата на Нийл Етъридж бяха по-чести, макар и през първата част като цяло шансовете да бяха рядкост.\nЗа сметка на това второто полувреме започна с греда на "вълците" в 49-ата минута. Лео Бонатини бе класно изведен напред, преодоля стража на съперника, след което от малък ъгъл реши изненадващо да стреля директно и нацели страничния стълб.\nВ големия герой за гостите се превърна най-скъпият футболист в историята на Чемпиъншип Рубен Невес. В 68-ата минута португалецът изпълни перфектен удар от фаул и изпрати топката в горния близък ъгъл за 1:0.\nДвубоят отиваше към успех на "вълците", но драмата предстоеше в петминутното продължение. В третата минута от него капитанът Конър Коуди извърши глупаво избутване с две ръце спрямо Антъни Пилкингтън и Майк Дийн посочи бялата точка. Гари Мадийн застана зад топката, но слабото му изпълнение бе спасено от Джон Руди.\nКардиф обаче продължи с атаките и две минути по-късно, или иначе казано, в последните секунди на двубоя, Иван Кавалейро фаулира Арон Гунарсон на линията на наказателното поле. Този път зад топката застана Джуниър Хойлет, но той стреля в напречната греда, с което сложи край на мача.\nВ класирането Уулвс е уверен лидер с 92 точки. Кардиф е с 80 и води с 5 точки пред Фулъм, който е с мач по-малко.\nЕлина Свитолина Уулвърхемптън


"БГ-Бетон" ЕООД е регистрирано на 22.06.2007 год. Дружеството е правоприемник на ЕТ "Авто - ЕТ - Евгени Тролиев" - основано на 12.10.1992год. Предметът на дейност на компанията ...\nInvest-sea недвижими имоти Ви поздравява с Добре дошли! Предлагаме Ви актуална и най-подробна информация за продажба на всички имоти от базата-данни на Invest-sea - парцели, къщи, вили, апартаменти, ...\nПроучване, проектиране, строителство и изграждане на електропроводи до 35kV. Изграждане на всички видове външни и вътрешни електроинсталации - заводски, цехови, битови, административни. Трафопостове ...\nКамо Бохемия БГ\nБохемит - професионална защита на дървени материали и зидария против плесен, гъби и насекоми. Бои и лакове - латексни бои за дървени и метални материали, лазурни лакове, полиуретанови лакове за ...\nСпециализирано издание в областта на Фасилити мениджмънта. Издател на списание "Фасилитис" е Юкономикс - дъщерна компания на медийните групи Икономедиа, издател на в-к "Капитал" и ...\nЛечение на криви зъби със брекети или ортодонтски апарати.\nФирмата предлага цялостно решение за дизайн и производство на малки серии опаковки и мостри, състоящо се от 3 компонента: - Чертаещ, биговащ и режещ плотер Pirina SM 700m; - EngView Package ...\nMeiser Bulgaria Ltd.\nMeiser е завод за производство на горещо поцинковани скари, прави/вити стълби намиращи приложение в промишлеността, хотели, гаражи, бензиностанции, английски дворове, паркове и много други обекти.\nЛормет - България ЕООД\nФирмата е специализирана в производството на опаковки за млечната промишленост, но може да предложи идеи и решения за опаковането на по-широк кръг продукти.\nДигиталните плеъри Beatbox са специално разработени за българския пазар. На фирменият сайт ще откриете разнообразие от модели и аксесоари за тях.\nБатерии и зарядни за лаптоп , хардуерни компоненти и аксесоари за компютри и лаптопи


По принцип тази патология се диагностицира при жени по време на менопаузата и при хора.В състава на една таблетка L-тироксин може да влезе от 25 до 200 mcg натриев левотироксин.Issuu is a digital publishing platform that makes it simple to publish magazines, catalogs, newspapers, books, and more online. Easily share your publications.Патологичният процес се осъществява на клетъчно ниво. Оцеляването в този случай.В тази статия ще ви предложим три варианта на диетата за жената над 50 години. Изберете най-подходящия за вас вариант и се придържайте към .\nХипертензивната (gb) степен 2 е една от причините за инвалидност, инвалидност и дори смърт.14 ноем. 2018 В перфектната формула за отслабване ще намериш два главни компонента – тренировките и диетата (в смисъл на здравословно .отслабване на паметта и елда, черен дроб При пациенти над 55-годишна възраст или при.Сутрешната, а и следобедната чашка кафе са традиция за много хора. Не само ароматът.Строгите диети рязко намаляват белтъчините в мускулите. Опитайте схемата на немския професор Фолкер Пудел за отслабване в тази възраст.\nпатрони с капаци с варикозни вени на 55-годишна.Елда диета за отслабване Протеинова диета за отслабване за жени диета след 1 месец.Идеалният начин да снабдите тялото си с вода е да пиете след жени едно от до 55-годишна.По правило започва след 40-45 и продължава Обикновено те се появяват при жени след.LiveInternet LiveInternet Как да се балансира вашата диета след 55 години Защо губещите Дами тегло.\nВсички очни лекарства, които засягат съдовете, могат да бъдат разделени на следните групи.След това намерихме Диета за Това е най-честият вид пневмония при хора над 55-годишна.Жените са най-податливи на болестта след 60 години, понякога болестта засяга мъже и момчета.10 Дек 2018 Затова много диети, включително и най-рекламираните, на тази Много жени след 40 изпадат в паника заради рязкото качване на .1 февр. 2018 90 дневна диета, отслабване, тренировки, хранителен режим за покачване смятам, че също ще е полезен с взаимстване на идеи: Фитнес за жени Ц.Й: Хранителни добавки на 14 годишна възраст краставици , мляко , елда просо , оризови и царевични гофрети , мед , кисело мляко.\nScribd is the world's largest social reading and publishing.14 Дек 2018 Упражненията са важен фактор, когато става въпрос за отслабване. Но жените над 40-годишна възраст не могат да разчитат само на .Рискът от възникване на хипертония над 55-годишна за жени - диета, на елда.Храна мъжете след 55-годишна Правилното хранене за жени, след Елда с мляко на диета.Чудесна здравословна. Елда диета за отслабване за 14 дни продукти, Всички жени са.


Чл.-кор. на БАН Иван ГРАНИТСКИ, директор на издателство "Захарий Стоянов": Не става така урбулешката, трябва да има разум - Бизнес поща - Стара Загора І България І Новини Политика Култура Общество\nОт: 21 септември 2020, 10:35\nОчевидно е, че е нужен нов обществен договор, но с обсъждане, с консенсус. Тези импровизации в момента могат да доведат до по-големи бели\n– Г-н Грантиски, отново стартираха традиционните национални културни празници „Албена“. Кои са акцентите тази година?\n– Празниците се провеждат за 18-и пореден път, от 17 до 24 септември, вкюлчително. Ще обхванат градовете Разград, Шумен, Варна, Каварна, Генерал Тошево, Добрич и по малки населени места в региона. Ще бъдат представени новите книги на участниците в празниците. Сред тях са акад. Георги Марков с книгата му „Съдбата в Историята“, ново изследване, трета книга от неговата трилогия, след вече излезлите „Любомъдрие на Историята“ и „Душесловие на Историята“. Публиката ще се запознае и с две много важни книга на проф. Стоян Райчевски, свързани със знакови годишнини. Едната е за 100-годишнината от подписването на злодейския Ньойски договор. Тя съдържа документи и материали, огромен том със заглавието „Долу Ньой. 1919“ – позорна дата и договор, след който ние претърпяваме една от тежките национални катастрофи като нация след Първата световна война. Другата книга на Стоян Райчевски се нарича „Крайовската спогодба между прагматизма и емоциите“, посветена на 80 години от нейното подписване и връщането на Южна Добруджа в пределите на Отечеството. Тези книги ще бъдат акцент на литературните четения в Генерал Тошево, Добрич и Каварна, районът свързан с това знаменателно събитие.\nНа празниците ще бъде представена и\nкнигата на известния наш публицист и дългогодишен деец зад граница за Червения кръст – Енчо Господинов\nКазва се „Подир сянката на петнистия кон“ и премиерата й ще е в библиотеката в Добрич. Боян Ангелов, поет и председател на Съюза на писателите, също участва с две важни книги – „Реставрация на обелиска“, книга с поезия, и книгата му посветена на акад. Марин Дринов, родоначалник на БАН, който е част от специалната ни поредица „Дълг и чест“.\nОще неколцина наши автори ще представят новите си книги. Белетристът и народопсихолог Любомир Котев ще се включи с ново изследване за Захарий Стоянов и неговите знаменити „Записки по българските въстания“. Котев ще представи и негова книга с разкази със заглавие „Махалата“. Панко Анчев, литературовед, философ и литературен критик, ще запознае аудиторията с новите се дви книги – за идеите в литературния процес, и „Непрочетеният Захарий Стоянов“. Известният поет и детски писател Атанас Звездинов участва в културните празници с три книги – „Баснописецът“, „Брани недобрани“ – детска книжка, и том с избрана поезия „Звездност“. Другият наш поет, публицист и есеист Петър Андасаров ще представи две най-нови негови книги, поредни томове от съчиненията му – „Литературна анкета“, и негова есеистика и публицистика.\nРазбира се, в литературните празници ще се включат и местни автори, близо 30 поети, белетристи, есеисити.\nЕдин от акцентите на тазгодишното събитие ще бъде и\nнова изложба на художника Владимир Пенев, която ще бъде експонирана в галерия „Ларго“ във Варна\nЩе има и литературно четене във Варна в известната галерия „Тереза Зиковска“. Там ще бъде представена и книгата на отец Дончо Александров – „Жажда за вяра“. Много ценно издание, насочено не само към важните църковни празници, но и към светските празници. Книга, която третира връзката между светското, вярата, енориашите, нравствеността. Отец Дончо е предстоятел на една от големите църкви във Варна, много ярко име, често гостува в литературни сайтове, тв и радио предавания. Книгата му обхваща важна тематиката.\n– Преди дни приключи „Алея на книгата“, събитие, в което бе представено и издателство „Захарий Стоянов“. Какви са Вашите наблюдения, има ли вече оживление на книжния пазар. Най-търсените заглавия?\n– Като че ли има раздвижване на книжния пазар, след драконовските разпоредби за затваряне на книжарници и други епидемични мерки на ограничение и на движение на хората.\n„Алея на книгата“ беше глътка въздух. Имаше много хора, превърна се в своеобразен празник на писаното слово\nНашите впечатления като издателство са много добри. Има десетина книги, които се радваха на по-голям успех. Сред тях са тези на нашите историци – акад. Васил Гюзелев, две негови книги „Лето 1453 г.“ за падането на Константинопол под османска власт, и другата – „Извори за кръстоносните походи от 1443-1444 година в българските земи“. Търсени бяха и книгите на акад. Константин Косев, посветени на княз Бисмрак и съдбата на България, книгите – от трилогията на акад. Марков, за които разказах. Разбира се и изданията на акад. Антон Дончев. Тази година „Алея на книгата“ мина и под неговата знакова 90-годишнина – класик, патриарх на нашата „жива“ литература.\nПо отношение на преводната литература имаше голям интерес към серията ни от философски съчинения. Най-голям интерес имаше към Ерих Фром, Хосе Ортега и Гасет, Унамуно, Бердяев, Шестов, Шопенхауер, Аристотел. Това е серия от философски книги, които от години наред издаваме. Продължава интересът и към детската литературата – към приказките на Ангел Каралийчев, Николай Райнов, Ран Босилек, към поезията на Леда Милева, Валери Петров.\nИнтерес имаше и към многотомните ни издания, посветени на 170-годишнината от рождението на Иван Вазов\n– 10 тома събрани съчинения, както и към съчиненията на Димитър Талев – 15 тома. И още две годишнини – 7-те тома съчинения на Захарий Стоянов, тъй като тази година отбелязахме 170 години от рождението му, както и 140 години от рождението на Йордан Йовков – с няколко нови издания в отделни библиофилски томчета с негови разкази и повести.\nЕстествено на „Алея на книгата“ търсен бе и Симеон Радев с неговите 7 тома – „Лица и събития от моето време“. Както и неговата прочута биография на Иван Вазов – внушителен том, с много архивни материали, документи, писма и др., свързани с делото на този велик наш възрожденски деец.\n– Какво пожелахте на акад. Антон Дончев за неговия юбилей? Очакват ли се нови негови книги?\n– През тази година излязоха две нови книги на акад. Дончев във връзка с годишнината му. Направихме ново преиздание на позабравен негов исторически роман – „Пробуждане“. Всъщност това е първият му роман, който е писал съвместно с друг наш известен писател – Димитър Мантов. Акад. Дончев преработи това издание, само като лично авторско. Направихме и ново издание на неговия роман „Сянката на Александър Велики“, т.е. общо два поредни тома от съчененията му (13 и 14 том).\nПожелахме на акад. Дончев здраве. Тази библейска възраст е много вълнуваща\nИ дано да посрещнем и 100-годишнината му, и то с нови негови творби.\n– Г-н Гранитски, Вие винаги сте бил съпричастен към обществения и политическия живот в България. Вашият коментар за преизбирането на Корнелия Нинова за лидер на БСП?\n– Радвам се, че се получи такъв резултат. Корнелия Нинова е доказала през последните години редица свои качества на лидер. Нейните опоненти я критикуват за еднолични решения, за тоталитарни действия, но аз не съм убеден, че това са сериозни аргументи и упреци.\nВиждаме, че тя за първи път от 15-20 години, за разлика от предишни лидери на БСП, има ясна и определена позиция по редица важни въпроси. Преди всичко за мен беше много важна нейната категорична позиция против Богохулната Истанбулска конвенция, чрез която соросоидите се опитваха да пробутват редица подривни елементи в българското общество. Не случайно Корнелия Нинова се противопостави категорично и срещу позицията на ПЕС, която подкрепяше силовото налагане на Истанбулската конвенция.\nНинова се доказа като лидер, който има характер, има принципи\nи се надявам, че около нея ще се консолидират разумните хора в БСП. Държавата има нужда най-малко от две сериозни политически партии – дясна и лява. И в случая Корнелия Нинова би била и е добър ръководител на т.нар. лява партия. Ляво и дясно вече са доста размити понятия, но можем да наречем БСП социална партия, партия за солидарност, за справедливост.\n– А какво е мнението Ви за протестния маратон?\n– Не съм политик, и както се пее в песента – и никога няма да бъда. Но политиката ни владее, и да искаме, и да не искаме. А аз съм социално ангажиран човек.\nНа никой не е приятна тази бъркотия, този хаос, тези плебейски сцени в държавата. Чудя се на управляващите, че не тръгват към предсрочни избори. За тях те биха били чисто прагматично по-полезни. Необяснимо ми е това бавене.\nОт друга страна, т.нар. протестиращи не могат да формулират ясни принципи, ясни позиции, освен оставка на правителството. Има едни мантри за Велико народно събрание, за рестарт на държавата. Но тези мантри се обсъждаха и преди 30 години, когато пък се говореше за незабавно разграждане на системата. Но какво се разгради – разгради се икономика, здравеопазването, културата.\nИ ето какво ни е дереджето днес – ние сме последни в Европа, най-бедни, най-нещастни…\nЯсно е, че не става така урбулешката, трябва да има разум. Би трябвало политиците, държавниците – то ние почти нямаме, но тези които са на политическата сцена и много напъват към парламента, да проявят разум, да помислят. Очевидно е, че трябва нов обществен договор. Но това става с обсъждане, с консенсус, с разум. Тези импровизации в момента могат да доведат до по-големи бели от сегашното положение. Има мирис на нещо неприятно, на нещо гнило, обществената атмосфера е отровена. Народът е отчаян, повече от 50% не желаят да гласуват и не знам дали ще излязат на следващите избори. Защото хората не виждат своя представителност, не вярват на т. нар. политици отляво, отдясно, от центъра. Нямаме, както си вижда, сериозни народни водачи, които да се безкористни, да поставят Отечеството над всичко, над корпоративни и партийни интереси.\nшайка необезпокоявани соросоиди разлагат, подриват общественото здраве и организъм\nПри това години наред – с пари и на Сорос, и на подривни фондации, но и на данъкоплатците, от нашия бюджет.\nНашите политици се кланят наляво, надясно, дори те сами не знаят на кой Бог се кланят, до такава степен са обтекаеми. Има изключения, разбира се, и както казва писателят – не всички са маскари. Но\nмнозинството, и след нашепвания на външни сили, не защитава националните ни интереси\nАз смятам, а и друг път съм казвал за моя любим, патриотичен вестник „Национална бизнес поща“, че националните интереси трябва да бъдат над всичко. Умните държавници трябва да следват тях, а не други. Така правят политиците на Унгария, Чехия, Полша, дори и на Румъния. Тези държави са съпоставими с България. Щом те могат, защо не можем ние?!\nДали ще се намерят такива безкористни хора, които ще поставят интересите на Отечеството над своите тясно корпоративни, лични и други интереси. Това е въпрос на бъдеще.


Митове и факти за ножиците за коса\nОсновен » Здравословен живот » Митове и факти за ножиците за коса\nСъществува мит, че машинките за подстригване не само подстригват или сменят прически, но и осигуряват различни ползи за здравето на косата. Вярен ли е обаче този мит? Хайде, разберете фактите в следващата дискусия.\nКосата често се нарича короната на главата. Красивата и добре поддържана коса ще определи цялостния физически вид. Ето защо е важно винаги да поддържате здрава коса.\nЕ, поддържането на здравето и красотата на косата може да стане чрез избора на подходящи продукти за грижа за косата, редовно почистване и грижа за косата, до подхранване на косата чрез прием на питателна храна. Не само това обаче. Смята се също, че машинките за подстригване поддържат здравето на косата.\nМитове и факти за ножицата за коса, които трябва да знаете\nИма няколко мита за ползите от машинки за подстригване за здравето на косата. За да разберете истината на мита, ето обяснение:\n1. Преодоляване на разцепените краища и лесно се счупва\nРазцепените краища обикновено са причинени от навика да боядисвате, изправяте или навивате косата си. Ако се прави твърде често, излагането на топлина от инструменти за изправяне или химикали в боята за коса може да причини увреждане на слоя на косата.\nШампоани и балсами често се използват за лечение на накъсани краища. Използването му обаче не може да подобри цялостната структура на косата.\nЕ, друг начин, за който се смята, че е в състояние да преодолее разцепените краища, е да отрежете повредената коса. Този метод не е мит, защото подстригването на косата, което се реже редовно, може да стимулира растежа на нова, по -здрава коса.\nИма предположение, че колкото по -често се подстригвате, толкова по -бързо ще расте косата ви. Това предположение обаче не е вярно и е само мит. Подстригването на косата може да стимулира растежа на косата, но това не означава, че ускорявате растежа й.\nВъпреки това, като се има предвид, че здравето на косата е един от важните фактори за подпомагане на растежа на косата, все пак се препоръчва да се подстригвате редовно, за да я поддържате здрава.\nСобствениците на къса коса се съветват да се подстригват на всеки 1-2 месеца и на всеки 2-3 месеца за собствениците на средна коса. Междувременно за собствениците на дълга коса се препоръчва да се подстригват на всеки 3-6 месеца.\n3. Прави косата по -дебела\nИма предположение, че подстригването на косата може да направи косата по -дебела, защото краищата на косата изглеждат скучни, така че косата изглежда по -тъмна и по -дебела.\nВсъщност машинките за подстригване не могат да променят дебелината на косата или дори скоростта, с която расте. Подстригването на коса обаче е правилният начин за справяне с увреждането на косата.\nОсвен това подстригването на коса с определен стил може да създаде впечатлението, че косата изглежда по -дебела и по -обемна. Това със сигурност оказва влияние върху външния вид на косата и цялостния ви вид, особено ако имате тънка коса.\nПодстригването на коса често се счита за ритуал, за да се отървете от лошия късмет. Разбира се, това не е вярно. Подстригването обаче наистина може да повлияе на настроението на неистов човек.\nПодстригването на коса често може да се счита за тривиално и безсмислено. Всъщност тази дейност може да бъде едно от усилията за поддържане на косата поддържана, здрава и красива.\nАко имате неразрешени здравословни проблеми на косата, включително при подстригване, консултирайте се с лекар, за да получите правилното лечение.


Новини от Света – Испанският премиер свика предсрочни парламентарни избори.\nТова се случи веднага след като Парламентът отхвърли неговия проектобюджет.\nИспанският премиер Педро Санчез насрочи предсрочни парламентарни избори, които ще се състоят на 28 април. Това се случи веднага след като Парламентът отхвърли неговия проектобюджет, предава Ройтерс.\n”Един премиер не може да ръководи правителство без бюджет”, коментира лаконично министър-председателят, който изтъкна в телевизионно обръщение постиженията на екипа си, което бе сметнато от критиците за “предизборно”.\nИспания преживява тежка финансова криза от 2013-а година насам. Паралелно с това обаче настъпи и политическа криза, задълбочена от сепаратистките страсти в кралството.\nСамият Санчез и неговото правителство на малцинството дойде на власт през юни миналата година, след като кабинетът на неговия предшественик от Народната партия Мариано Рахой падна при вот на недоверие.


Реал Мадрид е все по-близо до Алаба - Webcafe.bg\nSportcafe 02.01.2021, 10:47\nРеал Мадрид е много близо до привличането на Дейвид Алаба. Договорът на австриеца с Байерн Мюнхен изтича през лятото, което означава, че вече може да преговаря с други отбори.\nОчаква се "кралете" да успеят да приберат 28-годишния бранител без пари след края на сезона. Алаба иска заплата около 200 хиляди евро на седмица, която му бе отказана в Байерн, заради което и напуска клуба.\nЦентралният защитник, който може да играе още като ляв бек и като дефанзивен полузащитник, е желан от редица отбори на Стария континент, но засега изглежда най-близо до Реал, според медиите в Испания.\n"Марка" пише, че офертата на "кралете" е заплата от 10 млн. евро на година и договор за четири сезона. По този начин от "Сантяго Бернабеу" ще се опитат да отстранят всякаква възможна конкуренция за подписа на Алаба.\nБлизкото до Реал издание пише още, че и старши-треньорът Зинедин Зидан е дал благословията си за трансфера. Френският специалист е доволен, че ще може да разполага с толкова вариативен играч, който може да се превърне и в наследника на Серхио Рамос, когато дойде време капитанът, който през март ще навърши 35, да се оттегли.\nЗа почти десет години Алаба има изиграни 404 мача за Байерн, в които се отчете с 39 гола и 49 асистенции. Австриецът спечели девет пъти титлата в Бундеслигата и два пъти трофея от Шампионската лига с баварците.\nИграта му се слави като една от най-чистите в цяла Европа и въпреки че играе предимно в защита, няма нито един получен червен картон в кариерата си досега.\nТоп 10 на потенциалните зимни сделки\nТагове: трансфери, реал мадрид, байерн мюнхен, дейвид алаба


»От какво може да боли корем?\nБолките в корема са едни от най-често срещаните, с които може да се сблъска човек. Причините за коремната болка са много и най-различни. Възможно е да е причинена от леко неразположение или проблем, но може и да е симптом на различни по тежест заболявания.\nМного зависи къде се локализира болката – дали е ниско в корема, под лъжичката, в лявото или дясното подребрие. Най-често се усеща около пъпа или под лъжичката, като тогава тя най-често е причинена от гастрит. Язва на стомаха или дванадесетопръстника също може да причини болки под лъжичката или около пъпа.\nСилна и режеща болка под лъжичката може да е причина за отравяне с храна, преяждане, храни с много силни подправки. Силна и остра болка като пробождане с нож може да е симптом за спукана язва. Ракът на стомаха много често протича без болка, но с тежест под лъжичката, загуба на апетит, отслабване, гадене.\nСилна и непоносима болка в корема, съпроводена с непрекъснато повръщане, най-често е симптом на остър панкреатит. При хроничния панкреатит също има болки, но те са по-краткотрайни и слаби. При апендицит и камъни в жлъчката се наблюдава болка под лъжичката. Болки в дясното подребрие може да издават чернодробно заболяване. Чревните колики се усещат с болка в целия корем, но най-вече с присвиващи болки около пъпа.\nКоликите могат да са причинени от грешки в диетата, инфекции на червата, диария, отравяния с храни. Внезапна и непоносима болка в стомаха може да е симптом за запушване на кръвоносен съд в червата. Възможно е коремът да боли от заболяване на вътрешните полови органи – завъртане на киста, извънматочна бременност, възпаление на маточните тръби и др.


52 седмици любов е романтична и еротична игра за влюбени двойки\nИгра за сексуални закачки, изкушения и еротикаПревърнете сетивата си в източник на удоволствие и виж..\n52 седмици любов е игра в кутия във формата на сърце, а в нея има 52 цветни папирусчета по едно за всяка седмица от годината. Във всяко едно има предизвикателство, което трябва да изпълните. Теглете по едно предизвикателство на седмица и го изпълнявайте с вашата половинка. Теглете и двамата - който го изтегли, той извършва написаното. Играта е съчетание между секс провокации и романтични идеи. Отличен избор за подарък за гадже.\nЕтикети: 52 седмици любов, подарък за гадже, игри за големи, игри за двама, романтични предизвикателства


Поръчки от Thomann.de - Говорилня - Българският форум за музиканти\nFebruary 22, 2016 in Говорилня\nразбойник 3 posts\nTrysth 5 posts\nEv1L4o_ 7 posts\nНе е нормално, когато желаната стока е около или под килограм, да се таксува 30 евро. Но пък в края на краищата, всяка фирма си има политика, на който не му харесва да не пазарува.\nПоръчвал съм през Musicworld, много пъти и никога не съм имал проблем.Единственото лошо е чакането,но нямам спешна работа,така че ме устройва чакането и доставката. Магазин си имат https://www.go\nТолкоз си търсил. Линк\nПопитай MMG Music, мисля, че могат да ти помогнат.\nЗа по-големи поръчки директното пазаруване от Томан рабути безупречно - чудесно комуникация и бърза безплатна доставка направо на адрес.\nНо трябва да направиш поръчка над 400 афро, което са си бая парички.\nСериозно ли ?Само ако похарчиш над 400 ?Ужас,ебахти и еврейския съюз...опа,сори,европейския.Как да си пазариш от тях тогава?Обирджий.Трбява да събирам пари още една година,за да си поръчам нещо. Ама ти....сериозно ли?\nEdited February 23, 2016 by musicman\nЗа аксесоари и дреболии 400 евро не са малко, но когато се пазарува нещо по-сериозно директната поръчка по мой опит е чудесен вариант.\nВчера ходих до MMG и мога да потвърдя - доставят стоки от Томан всеки месец.\nС безплатна доставка ли? Какви са условията?\nНормално е когато някой ти праща нещо от Германия до България и става въпрос за "аксесоари и дреболии" да ти вземе пари за доставка. То почти няма български фирми, които да доставят безплатно под някаква сума, какво да говорим за международни доставки. А иначе гледам, че доставката от Германия до Германия е €2.99 и е безплатна за поръчки над €25, така че може да ползвате услугите на българските куриерски фирми с адреси в Европа, със сигурност знам за такива в Германия и Англия. Поръчвате до адреса на българската куриерска фирма в Германия, а те после ви го доставят до България с доста прилична цена на доставка.\nНе е нормално, когато желаната стока е около или под килограм, да се таксува 30 евро.\nНо пък в края на краищата, всяка фирма си има политика, на който не му харесва да не пазарува.\nСпоред мен е нарочно по тяхна преценка. Ако е безплатна доставката за всичко над 25 евро или цената за доставката е ниска ще трябва да наемат двойно повече персонал.\nEdited February 23, 2016 by Ev1L4o_\nTrysth, доставката е безплатна, но нямам представа какви са им условията - не съм поръчвал, просто ми споменаха за тази услуга докато пазарувах нещо друго от тях.\nОбади им се и се разберете ако те вълнува:\nevil4o, и аз имам подобен опит. ако поръчката е поне €-педесетина, няма проблем. всичко точно. стане ли въпрос за някоя дреболия, хич недей да ги търсиш.\nЗа 17 кг ми взеха 30 евро, което е приемливо.\nОт друга страна, масово доставките от Германия за България се извършват с камиони - три пъти седмично от Нюрнберг до София в държавната поща и DHL. Поръчвал съм обувки, доставка за 5 евро с камион. Пристига за 3 - 4 дни.


дом От света „Република“: Коза Ностра с милиони от еврофондове, минали и през България\nГодини наред ЕС плащал на босове от сицилианската мафия милиони евро под формата на фондове за развитие на земеделието. Те обаче били предназначени за фиктивни терени. Тази измама беше разкрита от Финансовата гвардия и карабинерите на град Месина при разследване на местната дирекция “Антимафия”. Според в.”Република” част от милионите минали през чужди сметки в България и Литва, съобщава „24 часа“.\n94 заповеди за арест бяха издадени и 48 от обвиняемите са вече в затвора. Сред тях са босовете на клановете Бонтемпо Скаво о Батанези от зоната на Неброди. 194 души са разследвани. Сред тях са нотариус от Агридженто и десетина служители на центровете за земеделски помощи, вкл.и кметът на Торторичи. Всички те били съдружници при оформянето на документите за ЕС. Фирмите, свързани с босовете, искали помощи за земеделие, декларирайки, че притежават част от терени, с които в действителност не разполагали. Никой обаче не се потрудил да направи проверки. Според властите става въпрос за колосална измама, която можело да бъде спряна с контролни проверки.\nМежду 2010 и 2017 г. ЕС налял над 10 млн.евро в сметките на 151 земеделски фирми и част от парите отишли към България и Литва.\nпредишна статияТачи: Сърбия ще отговаря за геноцида и етническото прочистване в Косово\nСледваща статияА тя все още е там


Скот Търоу — Невинен до доказване на противното (20) — Моята библиотека\nНевинен до доказване на противното (20)\n— Документите и заключенията са отпред, а показанията на свидетелите отзад — казва Джейми Кемп и поставя тежкия кашон върху полираната маса. Намираме се в малката съвещателна зала в кантората на неговия работодател Алехандро Стърн, който е мой адвокат. Кемп се е изпотил. Изминал е двете пресечки от общинската сграда дотук под палещото юлско слънце. Тъмносинята му връзка е разхлабена, а русата му коса, подстригана по модата от младежките му години, е залепнала за слепоочията. — Ще ида да проверя търсил ли ме е някой по телефона — казва Кемп — и ще се върна, за да прегледаме заедно тия неща. И помни, не се паникьосвай. Не изтървавай постулата, както се казва.\n— Ами значи, че като видиш събраните срещу теб доказателства, не бива да се оплиташ като пате в кълчища. — Кемп се усмихва.\nРадвам се, че все още ме смята за човек, който отбира от шега.\nЧетиринайсети юли е — три седмици след като ми предявиха обвинението за убийството на Каролин Полхимъс. Днес по-късно следобед ще трябва да се явя пред председателя на Окръжния съд Едгар Мъмфри за разпоредително заседание за предаване на съд. Преди него, съгласно щатското законодателство, прокуратурата е длъжна да предостави на защитата всички веществени доказателства, които смята да използва, както и списък на свидетелите с копия от техните показания. Кашонът съдържа именно това. Втренчил съм се в познатия етикет: „Народът срещу Рожат К. Сабич“. Отново изпитвам онова чувство, което вече ми е познато — чувството, че това е кошмарен сън. Седя сам в луксозната стая с тъмна ламперия и лавици с правна литература в тъмночервена подвързия и чакам да отмине натрапливият, многократно изпитван ужас.\nПред кашона е оставен друг екземпляр от обвинителния акт. Погледът ми винаги попада върху едни и същи думи — „посегнал със сила и оръжие“. Посегнал vi et armis — юридически термин. Векове наред с тези думи са обвинявани безброй хора за извършени от тях престъпления. Изразът е архаичен, отдавна излязъл от употреба при повечето правни системи, но в законодателството на нашия щат се използва още и докато го чета тук, изпитвам усещането за странно наследство. Попаднал съм в плеядата на големите звезди на престъпния свят — Джон Дилинджър, Синята брада, Джак Изкормвача и милионите по-дребни звездички — налудничавите, измамените, обезчестените, озлобените и много други, които са се поддали на моментно изкушение й в един миг са разбудили тъмните страсти, дремещи във всяко човешко същество.\nСлед двата месеца, през които чрез пресата изтичаше информация, носеха се слухове и клевети и се разпространяваха невероятни клюки, бях сигурен, че ще се успокоя, когато най-сетне се подготви обвинителният акт. Но не излязох прав. Предишния ден Дилей изпрати на Стърк тъй наречения „екземпляр на учтивост“ към обвиняемия. За пръв път прочетох предявените обвинения в шикозния кабинет на Санди, който е на петнайсетина метра оттук, в другия край на коридора. Внезапно сърцето ми и всички други чаркове в мен спряха и ме прониза такава болка, та реших, че нещо в машинката ми се е повредило. Усещах как кръвта се отдръпва от лицето ми и разбирах, че страхът ми излиза наяве. Опитвах се да изглеждам сдържан не защото исках да се покажа смел, а защото изведнъж разбрах, че единственото, което мога да проявя, е именно сдържаност. Санди седеше до мен на канапето и аз направих някакъв паралел с Кафка.\n— Ще прозвучи ли ужасно и банално, ако кажа, че не мога да повярвам на това? — попитах. — Че съм изпълнен с недоумение и ярост?\n— Разбира се, че няма да можеш — отговори Санди. — Съвсем естествено. Самият аз, който имам трийсетгодишна практика като адвокат по наказателни дела в този град, не мога да повярвам, а вече мислех, че съм видял всичко. Всичко! И не го казвам току-тъй. Ръсти, веднъж имах един клиент, чието име, разбира се, не мога да издам, но той тупна двайсет и пет милиона долара в злато на кюлчета точно там, където си седнал. Слитък върху слитък — купчина, висока над половин метър. С една дума, аз, който съм виждал какво ли не, седя вечер у дома и си мисля: „Боже Господи, какво страхотно и ужасяващо нещо“.\nИзречени от Санди, тези думи звучаха трогателно — те побираха истината за света. Мекият му испански акцент придава изтънченост на речта му дори когато говори за ежедневни неща. Достойнството, което той излъчва, е успокояващо. С течение на времето бях открил, че се вкопчвам във всеки мил жест като удавник за сламка.\n— Ръсти — рече Санди и побутна листа, който държах в ръка. — Ти не обърна внимание на единственото нещо — започна той, а сетне затърси подходяща дума, — което е насърчително.\n— Не си уведомен съгласно член пети.\n— Аа… — промълвих аз и през тялото ми премина тръпка. В нашия щат, в случай че прокурорът поиска смъртно наказание, трябва да уведоми лицето за това още когато повдига обвинението. При всичките ми догадки относно намеренията на Дилей някакво ревностно вътрешно съпротивление ми бе попречило през тези два месеца дори за миг да допусна такава възможност. Погледът ми изглежда разкри моето смущение и дори срама, че вече така съм се откъснал от професионалното ежедневие. — Не ми е минало през ум — казах отпаднало.\n— Разбира се — усмихна се мило Санди, — всички имаме тези навици.\nПо съвета на Санди отсъствахме от града, когато бе предявено обвинението. Барбара, Нат и аз отидохме на гости при приятели на тъста ми в една вила близо до Скейджън. През нощта се чуваше шуртенето на водопада Краун, а пъстървата кълвеше повече от когато и да било. Но, разбира се, в ума ми се въртеше само онова, което ставаше на шестстотин километра на юг от нас. На другия ден Джордж Ленърд от вестник „Трибюн“, който бе намерил по някакъв начин телефонния номер на вилата, ме потърси за коментар. Отпратих го към Стърн. По-късно, когато се прибирах отвън, чух Барбара да говори по телефона с майка си. Щом остави слушалката, подтикван от някакво непреодолимо любопитство, попитах:\n— Навсякъде ли са разтръбили?\n— Навсякъде — по телевизията, в двата вестника… На първа страница, със снимки. Бившият ти колега Дилей им е съобщил какви ли не гадости.\nОказа се, че ми е спестила цялата истина. Делото ми се бе появило и по заглавните страници на жълтата преса: ГЛАВЕН ПРОКУРОР ОБВИНЕН В УБИЙСТВО — ЛЮБОВНИК НА ЖЕРТВАТА. В ОКРЪГ КИНДЪЛ СЕКСЪТ, ПОЛИТИКАТА И НАСИЛИЕТО СЕ СМЕСВАТ В ЕДНО.\nНе само местната, но и националната преса разнищваше случая дни наред. От любопитство започнах сам да чета. Библиотеката в Ниъринг има чудесна читалня за периодика, пък и нали нямах какво толкова да правя през тези дни. По съвета на Стърн отказах да си подам оставката като прокурор и бях отстранен от длъжност, но си получавах заплатата. В резултат на това се заседявах в библиотеката повече време, отколкото съм предполагал, че мога да издържа на такова място. Седях заедно с възрастните мъже и бездомните старици и се наслаждавах на тишината, докато попивах всеки ред от различните описания на моя разгул. Както винаги вестник „Ню Йорк Таймс“ се придържаше към сухите факти, наричаше ме „господин“ и поместваше най-подробно описание на обстоятелствата, но без коментар. За мое учудване не друг, а националните списания за новини — „Таим“ и „Нюзуик“ — се постараха да направят от случая сензация.\nИ двете статии бяха придружени с една и съща снимка, направена от един дръвник, когото наблюдавах два дни подред да се крие зад храстите около дома ми. Накрая Стърн ме посъветва да изляза и да го оставя да ме снима, при условие че обещае да се чупи. Така и стана. Подвижните телевизионни станции, които според съседите са прекарали цяла седмица пред нас, докато ние се криехме в Скейджън, засега не са ни обсадили отново.\nНа практика това няма голямо значение. След като в продължение на дванайсет години съм бил прокурор по някои от най-нашумелите дела в града, вестниците и телевизионните станции разполагаха с достатъчно кадри, за да могат непрекъснато да показват лицето ми. В Ниъринг, появя ли се на улицата, всички втренчват поглед в мен. Сега в държането на познатите ми има някаква въздържаност, едно забавяне с част от секундата, преди да ме поздравят. Утешенията, които ми се предлагат, са малко и са смешни, неуместни; жената от химическото чистене ми казва: „Неприятна работа“, а момчето от бензиностанцията ме пита дали наистина съм този, за когото чете във вестника. Библиотеката ми харесва и поради факта че там не ти се разрешава да говориш.\nА как се чувствам аз, така мигновено повален, сринат, станал от образцов гражданин презрян парий? Да кажа, че нямам думи, ще е неточно. Думи имам, но те са толкова много. Нервите ми съвсем са се разклатили. Глождят ме тревога и страх, потапям се в гняв и скептицизъм. Но най-често съм в състояние на вцепенение, на някаква апатия, която ми служи за убежище. Дори когато се размисля за Нат и за това как бъдещето му ще се провали, безпокойството ми е притъпено от усещането, че случилото се засяга само мен. Само аз съм жертвата, което донякъде мога да понеса. Придобил съм повече от фатализма на баща ми, отколкото предполагах. Една част от съществото ми винаги е проявявала недоверие към разума и реда. Животът е просто вид опит. По някакви почти непонятни причини ние се стремим да вървим напред. На моменти съм удивен, че съществувам. Започнал съм да наблюдавам обувките си, докато пресичам улицата, тъй като фактът, че се движа, отивам нанякъде, върша нещо, понякога ми се струва изумителен. Изглежда ми много странно, че при цялото ми нещастие животът продължава.\nПочти през всичкото време съм в това състояние — отнесен, блуждаещ. Разбира се, голяма част от времето си прекарвам в чудене защо се случи така. Но откривам, че в даден момент способността ми за преценка изчезва. Размислите ми сякаш водят до тъмна и плашеща крайност, до ръба на един черен водовъртеж от параноя и ярост, от който досега успявам мигновено да се отдръпна. Знам, че на определени нива не мога да понеса много повече, и не го правя. Тогава насочвам мислите си към времето, когато делото ще приключи, към крайния резултат. Искам — с отчаяние, чиито размери не могат да бъдат обхванати от метафора — искам това никога да не се бе случвало. Ако можеше само всичко да бъде така, както преди да позволя животът ми да се взриви от Каролин и последвалите събития. А после пак ме обземат грижи за Нат — какво ще се случи с него? Как да го опазя? Как да му спестя срама? Защо го доведох дотам, че кажи-речи, да е сирак? В известен смисъл това са най-кошмарните ми мигове: терзае ме безсилие, немощ, задавят ме сълзи. А после, един-два пъти през последните седмици, у мен се прокрадва необичайно чувство, по-леко от въздуха, по-успокояващо от морския бриз, една надежда, която неканена нахлува в мен и ме оставя с усещането, че съм се възкачил върху висок крепостен вал и имам смелостта просто да погледна напред.\nДелото срещу мен, както го преценявам от съдържанието на кашона, е праволинейно. Нико е изброил десетина свидетели, като повече от половината имат отношение по веществените доказателства и експертизите, които смята да представи. Липранзър очевидно ще бъде призован, за да каже, че съм му наредил да не иска справка за домашните ми телефонни разговори. Госпожа Крапотник ме е разпознала като човек, когото е срещала в блока на Каролин, макар да не е сигурна, че аз съм непознатият, дето е видяла през онази вечер — вечерта на убийството. В списъка е включена и някаква прислужничка от Ниъринг, чиито донякъде загадъчни показания намекват, че ме е видяла в автобуса от Ниъринг до града една вечер около деня, в който Каролин е била убита. Посочени са още Реймънд Хорган, Томи Молто, секретарката ми Юджиния, Робинсън — психиатърът, при когото ходих няколко пъти, и неколцина експерти, включително Безболезнения Кумагаи.\nНезависимо от всичко това е дело, основано на косвени доказателства. Никой няма да заяви, че ме е видял да убивам Каролин Полхимъс. Никой няма да потвърди, че е чул самопризнанията ми (ако не се брои Молто, чиято записка претендира да се отнася до последната ми забележка, отправена към него в онази сряда през април, като че ли тя не бе в смисъл „Гледай си работата!“). Същината на делото са веществените доказателства: чашата с отпечатъците от двата ми пръста, разпознати чрез сравнение с тези, които дадох преди дванайсет години, когато станах прокурор; справката от телефонната компания, която показва обаждане от нас до Каролин около час и половина преди убийството; вагиналната натривка, която разкрива наличие в гениталните органи на Каролин на сперматозоиди от моята кръвна група, възпрени в настоятелното си сляпо движение от контрацептивно вещество, чието присъствие предполага доброволен полов акт; и накрая — власинките в малцов цвят от подова настилка „Зорак V“, намерени по дрехите на Каролин и из хола — те съвпадат с пробите, взети от мокета у дома.\nТези две последни доказателства се появиха, след като у нас нахлуха трима щатски полицаи ден-два след срещата в кабинета на Реймънд в онази Черна сряда, както сега я наричаме аз и Барбара. Звънецът иззвъня и насреща се зададе Том Нисленски, който поне вече шест години връчва призовки от прокуратурата. Все още не бях достатъчно съсредоточен и в първия момент ми стана приятно.\nНикак не ми се щеше да идвам, каза той. След това ми връчи две призовки от голямото жури — едната да представя кръвна проба, а другата — да се явя за даване на обяснения. Носеше и заповед за обиск, която изрично упълномощаваше полицаите само за това вземат проби от мокета в цялата къща, както и от всяка връхна дреха, която притежавах. Докато тримата мъже в кафяви униформи се разхождаха с найлонови пликове и ножици от стая в стая, Барбара и аз седяхме в хола. Те посветиха един час на гардероба, като режеха тънки ивички плат от подгъва. Нико и Молто бяха достатъчно хитри, за да не включат в заповедта търсене на оръдието на престъплението. Явно, че един професионалист от правораздавателните органи ще знае добре, че трябва да се отърве от него, вместо да го укрива. А ако полицаите вземат да го търсят, прокурорът ще трябва да признае в съда, че не са могли да го намерят.\nТова тук „Зорак V“ ли се нарича, тихо попитах Барбара, докато полицаите бяха горе.\nНе знам какво е, Ръсти. Както обикновено тя изглежда държеше най-вече на спокойствието си. Бе присвила устни от раздразнение, но нищо повече — сякаш полицаите бяха четиринайсетгодишни хлапаци, които късно вечер пускат бомбички и смущават съня й.\nСинтетичен ли е, попитах аз.\nДа не мислиш, че можем да си позволим от чиста вълна, отвърна иронично тя.\nОбадих се на Стърн, който ме накара да направя списък на всичко, което са взели. На следващия ден отидох в града и доброволно дадох кръвна проба. Но показания не дадох. Стърн и аз имахме сериозен спор за това. Санди повтори общоприетото виждане, че заподозреният не постига нищо с изявления преди съдебния процес, освен да подготви прокуратурата за характера на защитата. С внимателен тон ми напомни колко съм си навредил, като съм избухнал в кабинета на Реймънд.\nНо в края на април, преди да ми бъде предявено обвинение (тогава бях убеден, че това никога няма да се случи), моята цел бе да попреча този безумен епизод да навреди на репутацията ми. Ако се позовях на Петата поправка и откажех да дам показания, на което имах право, вестниците вероятно нямаше да отбележат това, но всеки прокурор щеше да разбере, а чрез тях и половината град. Санди надделя, когато резултатите от кръвната проба излязоха и те ме определиха като секретар, произвеждащ антитела тип А, също както лицето, което последно е имало полов контакт с Каролин. Шансът това да е съвпадение беше някъде едно към десет. Тогава разбрах, че и сетната ми възможност за бързо оправдаване се е стопила.\nТоми Молто поиска лично да се явя в съда и затова един мрачен следобед през май аз, както мнозина, които бях вземал на мушката си, се изправих сам пред голямото жури — в зала без прозорци, подобна на малък театър — и в отговор на трийсет и шест различни въпроса повторих последователно: „По съвета на моя защитник отказвам да отговоря, за да не се обвиня сам в извършване на престъпление“.\n— И така — каза Санди Стърн, — как ти се струва светът от другата страна? — Вглъбен в тайните на кашона, не съм видял кога е влязъл в съвещателната зала. Стои с ръка върху дръжката на вратата — нисък, закръглен, с безупречно елегантен костюм. На лъскавото му бледо теме се мъдрят само няколко зализани назад косъма. Между пръстите му е втъкната пура. Този навик Стърн си позволява само в кантората. На публични места би било неприлично, а Клара, съпругата му, не му разрешава да одимява къщата им.\n— Не очаквах, че ще се върнеш толкова скоро — казвам аз.\n— Календарът на съдията Магнусън е ужасен, а присъдата, естествено, се прочита най-накрая. — Той говори за друго дело, с което се занимава. Очевидно е висял дълго в съда, но още не си е свършил задълженията. — Ръсти, имаш ли нещо против, ако на разпоредителното заседание с теб се яви Джейми? — Той започва да обяснява подробно, но аз го прекъсвам.\n— Много си любезен. Може би след това да отделим няколко минути, за да видим какво ни е изпратил твоят приятел Дела Гуардия. Как го наричахте?\nУчудването на Санди е видно. Не може да разбере на какво се дължи прякорът, а е твърде добре възпитан, за да поиска да му разкрия дори някаква незначителна подробност от живота в прокуратурата, с която толкова често се бори. Сваля си сакото и поръчва кафе. Секретарката го донася заедно с голям кристален пепелник за пурата му.\n— И така — казва той. — Разбираме ли аргументите на Дела Гуардия?\n— Мисля, че аз ги разбирам.\n— Чудесно! Тогава нека да чуя. Обобщение на обвинителната реч на Дела Гуардия за трийсет секунди, ако обичаш.\nКогато наех Санди три-четири часа след онази умопобъркваща среща в кабинета на Реймънд, прекарахме заедно трийсет минути. Той ми каза колко ще струва — двайсет и пет хиляди долара вноска, която ще включва такса от сто и петдесет долара на час за времето извън съда и триста долара на час в съда, а остатъкът — само лично заради мен — ще бъде върнат, в случай че няма обвинение. Предупреди ме да не говоря с никого за обвинението и особено да не държа повече възмутени речи пред прокурорите; да избягвам репортери и да не си подавам оставката; каза ми, че всичко това е доста страшничко и му напомня сцени от неговото детство в Латинска Америка; но бил уверен, че при моята безупречна биография въпросът ще се разреши благоприятно. Ала този Санди Стърн, с когото съм работил повече от десет години, срещу когото съм водил половин дузина дела и който, независимо от това дали се отнася за сериозни въпроси или не, винаги е знаел, че може да вярва на моята дума — същият този Санди Стърн досега не ми е задал въпроса дали не съм извършителят на престъплението. От време на време ме разпитваше за подробности. Веднъж съвсем безцеремонно поиска да се осведоми дали съм имал „физически отношения“ с Каролин и аз му отговорих утвърдително, без да мигна. Но Стърн винаги избягваше най-важния въпрос. По това си прилича с всеки друг. Дори Барбара, която чрез разни изявления ми показва, че е убедена в моята невинност, никога не ме е попитала направо каква е истината. Хората ти казват: „Тежко ти“. Или ти остават верни, или, по-често, видимо се дръпват, отвратени. Но никой не набира смелост да зададе единствения въпрос, който го вълнува.\nЛипсата на прямота у Санди приляга повече на класическия му маниер, на официалността, която го е обвила като брокатена завеса. Но знам, че това преследва и други цели. Може би не пита, защото не е убеден във верността на отговора, който ще получи. В системата на правосъдието се смята за даденост, за аксиома, неоспорима като законите на гравитацията, че обвиняемите рядко казват истината. Полицаи и прокурори, адвокати и съдии, всички знаят, че застаналите на подсъдимата скамейка лъжат. Те лъжат най-тържествено; лъжат с потни длани и шарещи погледи или по-често с детинска наивност и гневно изумление, че някой поставя под съмнение достоверността на думите им. Лъжат, за да спасят себе си или своите приятели. Лъжат за удоволствие, или защото им е станало навик. Лъжат и за важни неща, и за дребни, за това кой е започнал, кой го е измислил, кой го е извършил и кой е съжалявал. Но тъй или иначе, лъжат. Това е кредото на обвиняемия. Лъжи полицаите! Лъжи адвоката си! Лъжи съдебните заседатели! Ако те осъдят, лъжи инспектора по условно осъдените! Лъжи съседа си по легло! Разтръби, че си невинен! Остави у тия мръсни копелета съмнение, недоумение. Все нещо може да се промени.\nТака че ако Санди започнеше да вярва безрезервно на всичко, което кажех, трябваше да пренебрегне професионалния си опит. Затова и не пита, което има още един плюс. Ако оборех нововъзникнали доказателства с твърдения, които пряко противоречат на досегашните ми обяснения пред Санди, правната етика може да го принуди да не ме посочва за свидетел, а аз държа да свидетелствам. По-добре да види всичко, с което разполага прокуратурата, да е сигурен, че паметта ми, както казват адвокатите, е напълно „свежа“, преди да пита за моята версия. В системата, където клиентът е склонен да лъже, а адвокатът, който търси неговото доверие, може да не му помогне да направи това, Стърн работи в малките открити пространства, които остават. Той най-вече желае да представи тезата си интелигентно. Не иска да остане заблуден или хипотезите му да бъдат ограничени от необмислени изявления, които се оказват оборими. С наближаването на делото ще трябва да узнае повече подробности. Тогава може да ми зададе онзи въпрос и аз непременно ще му отговоря. Засега обаче Стърн както обикновено действа с най-изкусните и неангажиращи средства за проучване, с които да сондира.\n— Теорията на Дела Гуардия звучи приблизително така — казвам аз. — Сабич е обхванат от фикс идеята си за Полхимъс. Обажда й се. Не може да се откъсне току-така от нея. Копнее да я види. Една вечер, понеже знае, че жена му ще излиза и че може да се срещнат незабелязано, той й се обажда, моли я да се срещнат и накрая Полхимъс се съгласява. Ляга с него в името на старото приятелство, но след това нещо се обърква. Може би Сабич я ревнува заради друга връзка. Може би Каролин му заявява, че това е краят. Каквото и да е то, Сабич иска повече, отколкото тя му дава. И в един момент превърта. Удря я с тежък предмет и решава да инсценира изнасилване. Сабич е прокурор. Знае, че по този начин ще бъдат заподозрени десетки. Така че я завързва, отваря прозорците, за да изглежда, че някой е нахълтал неканен, а после — това е най-гадното — изважда противозачатъчната й диафрагма, за да няма доказателства, че доброволно е легнала с някого. Като всички престъпници, разбира се, допуска няколко грешки. Забравя, че го е черпила с питие, когато е пристигнал, и че е оставил чашата на бара. И не се сеща — може би дори не подозира — че химиците ще могат да идентифицират контрацептивното вещество. Но ние знаем, че именно той е извършил престъплението, тъй като е укрил посещението си у Полхимъс през вечерта на убийството — факт, който се потвърждава от веществените доказателства.\nТова изложение ми действа странно успокояващо. Безсърдечният и равнодушен анализ на дадено престъпление е станал дотолкова част от моя живот и съзнание, че гласът ми не звучи тревожно и не чувствам дори капка безпокойство. Светът на престъпленията си има свой жаргон, толкова безскрупулен, колкото този на джазмена е благозвучен, и като си служа с него, отново чувствам, че съм между живите, между тези, които гледат на злото като на познато, макар и противно явление, с което трябва да се занимават така, както лекарят изучава болестите под микроскоп. Продължавам.\n— Такава е теорията на Нико, нещо подобно. По въпроса за предумишлеността ще трябва да заеме донякъде изчаквателна позиция. Той може да твърди, че Сабич е бил намислил да я очисти от самото начало и че е избрал тази вечер, за да има алиби, ако тя откаже наново да разпалят старите страсти. А може би Сабич е бил на друга вълна: „Няма да живееш, ако не си моя!“. Това ще зависи от нюансите в доказателствата. Вероятно при прочитане на обвинението Нико няма да се обвърже с теза, но горе-долу ще следва такава линия. Как звучи?\nСанди оглежда пурата си. Преди няколко седмици ми каза, че пурите му са кубински. Доставял му ги бивш клиент, но той не питал как. Тъмнокафявият лист гори така добре, че могат да се видят жилките на тютюна, който вече е превърнат в пепел.\n— Звучи правдоподобно — изрича най-сетне той. — Обясненията за подбудите не са много убедителни. А те обикновено са съществени в процес, основан на косвени доказателства. Нищо не те свързва с оръдието на престъплението. Още повече обвинението е в неизгодно положение и затова че ти всъщност беше политически противник на Дела Гуардия. Няма значение, че не си се смятал за политическо лице. Журито няма да повярва на това, а и за нас не е изгодно да му го казваме. Има и допълнителни данни за неприязън между теб и главния прокурор, доколкото ти лично си го уволнил от поста му. Значението на тези неща обаче може да бъде сведено до минимум, ако самият прокурор не води делото.\n— Това няма да стане — казвам аз. — Нико никога не би пропуснал да бъде център на внимание.\nСтърн изглежда се усмихва, докато дръпва от пурата си.\n— Напълно съм съгласен. Ние и от това ще се възползваме. И тези фактори, които ще породят въпроси в главата на всеки разумен човек, ще придобият голямо значение в дело, основано на улики, при което, както аз и ти знаем, съдебните заседатели не са много склонни да осъждат. Независимо от това, Ръсти, трябва да бъдем достатъчно честни и да си признаем, че като цяло доказателствата са доста пагубни.\nСанди не мълчи дълго, но думите, въпреки че и аз вероятно съм казвал същото, като че ли се забиват в сърцето ми. Доказателствата са твърде пагубни!\n— Трябва да дълбаем. Трудно е, разбира се, и сигурен съм — болезнено, но, Ръсти, сега е моментът да заставиш прекрасния си ум да заработи по това дело. Трябва да ми покажеш всеки недостатък, всеки пропуск. Трябва отново и отново да разгледаме грижливо отделните доказателства, всеки свидетел. Нека не оставяме тази трудна задача изцяло за утре. Най-добре да започнем веднага, още днес. Колкото повече непълноти открием в уликите, толкова по-добри ще са шансовете ни. Нико ще трябва да обяснява по-надълго и нашироко, а обясненията няма да са леки. Не се страхувай да навлизаш в технически подробности. Всеки пункт, който Нико не може да изясни, увеличава възможностите ти за оправдаване.\nВъпреки че съм претръпнал, една дума ми се стоварва като плесница. Възможности, мисля си аз.\nСанди повиква и Джейми Кемп да участва в разговора, тъй като непременно ще изкристализират редица факти, във връзка, с които ще бъде необходимо да представим искания. За да намали разходите ми, Стърн се съгласи да участвам лично в проучванията и разследванията, но при условие че действам под негово ръководство. С Кемп делим труда на младшия адвокат и за мен това сътрудничество е по-приятно, отколкото предполагах. Той работи при Стърн вече година. Доколкото знам, преди време Джейми е бил китарист в средно популярен рок състав. Твърдят, че е опитал от всичко — записи, турнета, жени, а когато нещата тръгнали на зле, се отправил към Юридическия факултет на Йейл. Като прокурор съм работил с него два-три пъти, и то мирно и кротко, въпреки че го имахме за надменен франт, за рус красавец, самонадеян поради своята външност и артистични успехи. Харесва ми, макар понякога да не може да прикрива, че всъщност се забавлява с един свят, който според него никога няма да го засегне.\n— Първо — каза Стърн, — трябва да подадем заявление за алиби.\nИзрича го декларативно, категорично. Официално ще уведомим обвинението за нашето намерение да поддържаме моето твърдение, направено в кабинета на Реймънд, че вечерта, когато Каролин е била убита, съм си бил вкъщи. Това ме лишава от възможността за теоретически най-добрата защита — да призная, че същата вечер съм видял Каролин по някаква си причина. Такава позиция би намалила силата на веществените доказателства и би наблегнала върху липсата на преки доказателства за това, че съм извършил убийството. Седмици наред очаквам някакъв изкусен опит от страна на Стърн да ме разубеди да използвам алибито, но накрая се успокоявам. Независимо от това какво мисли той за казаното от мен, очевидно разбира, че сега би било прекалено трудно да се обърнем на сто и осемдесет градуса. За да го направим, ще трябва да измислим някакво невинно обяснение за моето избухване в Черната сряда — защо е трябвало нагло и уж възмутено да лъжа моя началник, една моя приятелка и двамата прокурори, които ще оглавят новата администрация.\nСтърн придърпва кутията към себе си и се заема да преглежда документите. Започва от горната част, от описанията на веществените доказателства.\n— Нека да погледнем сърцевината на въпроса — казва той. — Чашата. — Кемп излиза да направи фотокопия от заключението за отпечатъците и после тримата ги четем. Заключението е изготвено в деня преди изборите. Тогава Болкаро вече беше на страната на Нико, следователно същото трябва да важи и за Морано — шефа на полицията. Заключението сигурно му е било дадено веднага и оттам е попаднало право в ръцете на Нико. Така че Дилей вероятно не е лъгал, когато онази сряда в кабинета на Хорган твърдеше, че се е сдобил със сериозни доказателства срещу мен по време на кампанията, но е решил да не ги разгласява. Това вероятно би създало прекалено много бъркотия в последния момент.\nЩо се отнася до заключението, там с две думи е казано, че са идентифицирани отпечатъците от палеца и средния пръст на дясната ми ръка. Другият отпечатък не е идентифициран. Не е мой, нито пък на Каролин. По всяка вероятност е на някого от появилите се първи на местопрестъплението: може би патрулиращите полицаи, които са се отзовали на обаждането и които изглежда винаги опипват всичко, преди да дойдат хората от следствения отдел за убийства; или домоуправителят, който е намерил тялото, е докоснал чашата; или пък санитарите; а защо не и някой репортер? Независимо от всичко това ще бъде една от трудните подробности, с които Дела Гуардия ще трябва да се справи.\n— Бих искал да видя чашата — казвам аз. — Може би ще ми помогне да си изясня някои неща.\nСтърн кима към Кемп и му казва да изготви искане за предоставяне на веществено доказателство.\n— Освен това — продължавам аз — трябва да ни дадат всички заключения за отпечатъците от пръсти. Те посипаха целия апартамент с прах.\nТази задача Стърн възлага на мен. Подава ми бележник и диктува:\n— Искане за предоставяне на всички експертизи: всички приложени заключения, спектрографски анализи, таблици, химически анализи и прочие, и прочие. Ти ги знаеш по-добре.\nОтбелязвам си. Стърн пита:\n— Случвало се е да пиете с Каролин в апартамента й, нали? Имам предвид, когато си бил там по-рано.\n— Разбира се — отговарям аз. — Е, тя не беше първа домакиня, но мисля, че за шест месеца все ще си е измила чашите.\n— Да — съгласява се Стърн.\nИ двамата сме мрачни.\nКемп се сеща за нещо друго.\n— Бих искал да получим пълния списък на всичко, открито в апартамента. Всеки предмет. Къде е контрацептивното желе или както се казва онова там, което химиците твърдят, че са открили? Не би ли следвало да се намира в шкафчето й с лекарства? — Поглежда ме за потвърждение, но аз клатя глава.\n— Дори не си спомням да сме обсъждали с Каролин проблема за предпазването. Може би съм най-големият егоист на годината, но никога не съм я питал какво използва.\nСтърн се замисля, втренчил поглед в пурата си.\n— Да бъдем внимателни — казва той. — Това са продуктивни мисли, но ние не желаем да насочим Дела Гуардия към доказателства, които не се е сетил да потърси. Исканията ни, каквито и да са те, не трябва да бият на очи. Всичко открито от обвинението, което е в полза на защитата, трябва да ни бъде предоставено. И най-добре да забравим онова, което може да бъде от полза за тях. — Санди ме поглежда изкосо и сякаш се забавлява. Доставя му удоволствие да бъде искрен с един бивш противник. Може би се сеща за някое конкретно доказателство, което е скрил от мен в миналото. — Най-добре да проведем огледа сами, без да разкриваме намеренията си. — Кима към Кемп. Негов ред е да записва. — Друго искане: списък на всички предмети, иззети от апартамента на покойната, и възможност сами да направим оглед. Още ли е запечатан? — обръща се той към мен.\n— Освен това — казва Стърн, — тъй като ти спомена за личните навици на Каролин, ми хрумна, че трябва да потърсим сведения от лекарите й. При смърт задължението за запазване на лекарската тайна се обезсилва. Кой знае какво ще открием? Наркотици?\n— По-раншни охлузвания от въже — подхвърля Кемп.\nВсички се засмиваме и смехът ни прозвучава зловещо.\nСанди, който много държи на благоприличието, бърза да ме попита дали не ми е известно името на някой от лекарите на Каролин Полхимъс. Не, но всички държавни служители в окръга са застраховани от „Синия кръст“. Отправената до тях призовка вероятно ще разкрие немалко сведения, включително и имената на лекарите. Стърн е доволен от приноса ми:\nСледващата група документи, които разглеждаме, са справките за домашния телефон на Каролин и за моя собствен телефон — два пръста дебела пачка фотокопия на листове, които съдържат безкраен списък от четиринайсетцифрени номера. Подавам на Стърн листовете един по един. От моя телефон са отбелязани три едноминутни обаждания до Каролин на пети, десети и двайсети март. Когато стигам до първи април, дълго време гледам вторачено написаното. Накрая просто поставям пръста си върху номера, който е отбелязан там в деветнайсет часа и трийсет и две минути. Двуминутен разговор.\n— На Каролин е — казвам му аз.\n— Аха — казва Стърн. — Трябва да има съвсем разумно обяснение за всичко това. — Да наблюдаваш как Стърн работи, е все едно да следиш пушек или да гледаш как сянката се удължава. Дали акцентът му позволява така изкусно да наблегне на думата „трябва“? Знам си задачата.\n— Какво правиш у дома, когато гледаш детето? — пита той.\n— Работя. Чета записки, обвинителни актове, дела, справки.\n— Налага ли ти се да разговаряш с други прокурори?\n— Разбира се — казва Стърн. — От време на време е необходимо да зададеш кратък въпрос, да насрочиш среща. Без съмнение през всичките месеци, отразени в справката — Стърн почуква върху купчината, — имаш ред подобни обаждания и до други прокурори. — Кимам при всяко внушение.\n— Съществуват много възможности — казвам аз. — Мисля, че през този месец Каролин работеше върху сериозно обвинение. Ще прегледам някои неща.\n— Добре — съгласява се Стърн. Той поглежда справката за моите обаждания във вечерта на убийството. Устните му са свити, а погледът му — угрижен.\n— Не си звънял след деветнайсет и трийсет и две — казва накрая той и посочва листа.\nС други думи, няма доказателства, че съм бил, където твърдя — у дома.\n— Лошо — казвам аз.\n— Лошо — потвърждава накрая Стърн на глас. — Може би тази вечер някой ти се е обадил?\nПоклащам глава. Доколкото си спомням, никой. Но вече си знам репликите.\n— Ще си помисля — казвам. Отново вземам справката за първи април и я разглеждам.\n— Тези неща могат ли да се подправят? — пита Кемп.\n— Мислих по този въпрос — казвам. — Главният прокурор получава купчина ксерокопия от компютърните разпечатки на телефонната компания. Ако прокурорът или някой друг иска да накисне обвиняемия, може много лесно да скалъпи справката по подходящ начин, без някой да разбере разликата. — Отново кимам към Кемп. — Тия неща могат да бъдат фалшифицирани.\n— А трябва ли да преследваме тази възможност? — пита Стърн. Не звучи ли в гласа му лек укор? Разглежда едно копче на ръкава на ризата си, но когато очите ни се срещат за миг, виждам, че неговите са пронизващи като лазери.\n— Можем да помислим за това — казвам накрая.\n— Ммм… Хм… — мърмори Стърн на себе си. Той е доста навъсен. Посочва към Кемп да си отбележи проблема. — Не смятам, че трябва да проучваме въпроса, преди да приключи представянето на доказателствата от обвинението. Не искам да им даваме възможност да заявят, че сме се мъчили да оспорим верността на справката, но не сме успели. — Той отправя забележката си към Кемп, но за мен е ясно към кого е насочена.\nСтърн решително посяга към друга папка. Поглежда златния си швейцарски часовник. Разпоредителното заседание започва след четирийсет и пет минути. Самият Санди трябва да е в съда преди това. Предлага да говорим за свидетелите. Обобщавам прочетеното от мен дотук. Споменавам, че Молто и Дела Гуардия не са представили показанията на двама от посочените свидетели — секретарката ми Юджиния и Реймънд. Санди разсеяно казва на Кемп да изготви още едно искане. Той отново е сложил очилата си за четене с рамки от костенурка и продължава да проучва списъка на свидетелите.\n— Секретарката — казва той — не ме безпокои поради причини, които ще обясня. А виж, Хорган ме тревожи, честно казано.\nКогато Санди изрича това, се сепвам.\n— Дела Гуардия просто е длъжен да посочи определени свидетели, независимо от това, че са му неизгодни — обяснява Санди. — Ръсти, ти знаеш това много по-добре от мен. Детективът Липранзър е добър пример. Той беше съвсем искрен при разпита, проведен от Молто в деня след изборите, и призна, че си го помолил да не иска справка за домашния ти телефонен номер. Това съществено помага на обвинението и Липранзър ще бъде посочен, независимо от многото хубави неща, които може да каже за теб. От друга страна, Хорган не е свидетел, когото смятам, че добрият прокурор би желал да има. Ще бъде известен на всички членове на журито, а авторитетът му е такъв, че би било съвсем рисковано да го посочат, освен ако… — Санди замълчава и отново хваща пурата си.\n— Освен ако какво? — питам аз. — Освен ако ще бъде враждебно настроен към защитата? Не вярвам Реймънд Хорган да ме закопае. Не и след дванайсет години. А пък и какво може да каже?\n— Това е по-скоро въпрос на тон, а не на съдържание. Предполагам, че ще свидетелства за изявлението ти в кабинета му в деня след изборите. Човек би си помислил, че ако трябваше да избира между неприятелски настроени свидетели, за Нико щеше да е по-изгодно да посочи госпожа Макдугъл. Тя поне не е известна личност. От друга страна, ако излезе, че Хорган — политически противник на Дела Гуардия и твой приятел и началник в продължение на дванайсет години — държи страната на обвинението, това може да бъде изключително вредно. Както и двамата знаем, в съдебната зала делата често зависят от такъв нюанс.\nПоглеждам го право в очите.\n— Не вярвам!\n— Разбирам — казва той. — И може би си прав. Сигурно има нещо, което сме пропуснали и което ще изглежда очевидно, когато разберем насоката на показанията на Хорган. Независимо от това… — Санди се замисля. — Реймънд ще се съгласи ли да се срещне с теб?\n— Не виждам защо не.\n— Ще му се обадя да разбера. Къде е той сега? — Кемп си спомня името на адвокатската фирма. Заглавието й се състои от около пет-шест имена. Обществото на народите. Представена е почти всяка етническа група — О’Грейди, Стайнберг, Маркони, Слибович, Джексън и Джоунс, или нещо такова. — Трябва да уредим среща между Хорган, теб и мен колкото се може по-скоро.\nСтранно, но това е първото нещо, изречено от Санди, което ми идва неочаквано, и не мога да се отърся от него. Вярно е, че от онзи ден през април, когато излязох от кабинета му, не съм се чувал с Реймънд, но човекът си има собствени грижи: нова работа, нов кабинет. А още повече той е опитен адвокат по наказателни дела и знае колко предпазливи трябва да бъдат разговорите ни. Поне досега бях възприел мълчанието му като израз на професионализъм. Чудя се дали всичко не е просто зловреден опит на обвинението да ме разстрои. Това би прилягало на Молто.\n— Защо му е необходимо да призовава за свидетел Реймънд, след като смята да вика Молто? — питам аз.\n— Най-вече — обяснява Стърн — защото по всяка вероятност Молто няма да свидетелства. Дела Гуардия отбеляза няколко пъти, че Томи води делото. А е забранено да бъдеш едновременно и свидетел, и страна по едно и също дело. — Независимо от това Санди напомня на Джейми да подготви искане за отвод на Молто, тъй като той е в списъка на свидетелите. Ако не друго, поне ще се създаде суматоха в прокуратурата, което ще принуди Нико предварително да се откаже да използва моето изявление пред Молто. Също както и аз, Санди счита, че Нико едва ли ще се опита да прибегне до този факт. Като най-добър приятел и първи заместник на Дела Гуардия, на Молто много лесно може да се поиска отвод. Но от друга страна, заявлението може да бъде използвано успешно, докато разпитват мен. Следователно, за да принудим Нико да се откаже, е най-добре да направим искането. Санди продължава нататък.\n— Това не го разбирам — отбелязва той, като ни показва заявлението на прислужницата, която твърди, че една вечер около датата на убийството ме е видяла на автобус, пристигащ от града в Ниъринг. — Какво се опитва да постигне Дела Гуардия?\n— Имаме само една кола — обяснявам аз. — Сигурен съм, че Молто е проверил по регистрацията. Онази вечер Барбара я взе. Така че по друг начин трябва да съм отишъл до Каролин. Обзалагам се, че са поставили един полицай на автогарата в Ниъринг, който в продължение на цяла седмица е търсил пътник, дето да ме познае по снимката.\n— Това е интересно — казва Стърн. — Те явно приемат, че тогава Барбара наистина те е оставила вкъщи сам. Разбирам защо няма да оспорват, че тя е взела колата. Свидетели сме на прекалено много неприятни епизоди с жени около университета, за да може някой да повярва, че тя ще използва обществен транспорт вечерта. Но защо няма да оспорват, че въобще е излязла? Никой прокурор не би искал да твърди, че подсъдимият е отишъл с автобус, за да извърши убийство. Не звучи правдоподобно. Трябва да не са открили нищо в компаниите за таксита и коли под наем. Предполагам, че са прегледали някаква справка, която потвърждава отсъствието на Барбара.\n— Вероятно по личния й код за университетския компютър — казвам аз. Двамата с Нат сме ходили да гледаме как майка му работи на компютъра. — От него е видно, че тя е използвала машината, а кодът се въвежда при започване на работа.\n— Аа — разбиращо промърморва Стърн.\n— И в колко часа е това? — пита Джейми. — Не е късно, нали? Тя ще знае, че си бил вкъщи по време на убийството… или поне, че си бил там, когато е излязла, а?\n— Това последното — да. Компютърното й време е от осем. Тя тръгва за университета около седем и трийсет, най-късно осем без двайсет.\n— А Нат? — пита Санди. — Той кога си ляга?\n— По това време. Обикновено, преди да излезе, Барбара го слага в леглото.\n— Нат става ли често, или спи непробудно? — пита Кемп.\n— Като в кома — отговарям аз. — Но никога не бих го оставил сам вкъщи.\nСтърн изпухтява. Това не е от нещата, които можем да докажем.\n— Тъй или иначе — казва той, — тези факти са полезни. Имаме право да получим всички данни, с които те разполагат. Тази справка е доказателство, изгодно за нашата теза. Трябва да направим още едно искане с гневен и възмутен тон. Добра задача за теб, Ръсти. — Той се усмихва любезно.\nЗаписвам си. Казвам на Санди, че искам да говорим само за още един свидетел. Посочвам името на Робинсън.\n— Той е психоаналитик — обяснявам аз. — Ходих при него няколко пъти. — Сигурен съм, че зад гадния ход да посочат бившия ми психиатър за възможен свидетел, стои Молто. Томи ме преследва. И аз съм правил това с някои обвиняеми, за да се убедят, че съм проучил основно целия им живот. Миналия месец Молто издейства заповед за проверка на банковата ми сметка в Ниъринг. Президентът на банката, стар приятел на покойния баща на Барбара, вече дори не ме поглежда. А колкото до името на Робинсън, Молто явно го е видял по чековете ми. Учудва ме реакцията на Стърн при моите думи.\n— Да, доктор Робинсън — казва Санди. — Обади ми се веднага след предявяването на обвинението. Нарочно пропуснах да ти спомена за това. — Стърн цели да покаже, че е прекалено внимателен. — Видял във вестника, че съм ти адвокат. Просто искаше да зная, че са го открили и че полицията се е опитвала да го разпита. Той не е искал да те тревожи. Както и да е, съобщи ми, че като се е позовал на лекарската тайна, е отказал да свидетелства. Одобрих действията му и споделих, че и ние ще се позовем на нея.\n— Както кажеш. Все ми е едно — казвам аз. И наистина ми е все едно. В сравнение с всичко случило се през последните месеци това прилича на дребно вмешателство.\n— Твоят защитник ти заповядва да не ти е все едно. Без съмнение Дела Гуардия и Молто се надяват да се откажем от лекарската тайна, като сметнем, че лекарят ще свидетелства за общото ти психическо здраве и за малката вероятност да имаш престъпно поведение.\n— Виждам, че не съм се изразил добре — продължава Стърн. — Вече отбелязах, че доказването на подбудите в това дело е много слабо. Ти доста умело обобщи теорията на Дела Гуардия. Сабич има фикс идея, каза ти. Сабич не иска да я остави. Ръсти, след като си прегледал делото на Дела Гуардия, къде в него има доказателство за предхождащи любовни връзки между обвиняемия и покойната? Няколко телефонни обаждания, които могат да бъдат обяснени със служебна необходимост? Не съществува дневник. Няма бележка, която е придружавала цветята. Няма любовни писма. Смятам, че по тези въпроси ще бъде призована твоята секретарка да добави каквото може, а то предполагам не е много.\n— Дори твърде малко — казвам аз. Санди е прав. Не бях забелязал тази празнота. Като прокурор никога не бих я пропуснал. Но когато разполагаш с всички факти, е по-трудно. Все пак потискам радостното усещане на надежда. Не мога да повярвам, че по този съществен пункт Нико ще се окаже слаб. Посочвам телефонните справки — регистрирани са обаждания у дома от апартамента на Каролин в края на октомври миналата година.\n— Да? А кой ще каже, че не те е търсила самата Полхимъс? Предния месец сте водили заедно важно дело. Без съмнение са останали въпроси за решаване. Например въпроси за гаранцията или доколкото си спомням, имаше сериозен спор по настойничеството на момчето. Как се казваше то?\n— Уендъл Макгафен.\n— Да, Уендъл. Това са въпроси, за които първият заместник може да не намери време, докато е на работа през деня.\n— А защо съм казал на Липранзър да не иска справка за домашния ми телефон?\n— Тук е по-трудно — кима Санди. — Но можем, струва ми се, да приемем, че човек, който се смята за невинен, би изключил себе си като заподозрян, тъй че да не се налага един зает детектив да си губи времето. — Как само построява изразите си: „Но можем, струва ми се, да приемем…“, просто жонглира с тях.\n— А госпожа Крапотник? — питам аз, като намеквам за очакваните показания, че ме е видяла около апартамента на Каролин.\n— Заедно сте водили дело. Имали сте въпроси за обсъждане. Разбира се, че ако искате да сте извън прокуратурата на окръг Киндъл, където обстановката е доста мрачна, няма да отидете в Ниъринг, където живееш ти. Никой не отрича, че някой път сте били в апартамента й. Отпечатъците ти са на чашата. — Усмивката на Санди крие много. Защитата му започва да се оформя и той е много убедителен. — Не — казва Санди. — Дела Гуардия не може да посочи теб, нито пък по всяка вероятност жена ти. Така че е изправен пред трудности. Разбира се, Ръсти, някои хора вече шушукат за връзката ви. Сигурен съм, че половината прокурори в окръга сега твърдят, че са ви подозирали. Но слуховете не се признават за доказателства. Прокуратурата няма свидетели. Следователно не могат да докажат подбуди. Бих бил по-обнадежден, ако не съществуваше проблемът с твоето свидетелстване. — Големите му черни очи, дълбоки и сериозни, за момент се спират върху моите. Проблемът с моето свидетелстване. Има предвид проблемът с казването на истината. — Но това са въпроси на бъдещето. В края на краищата нашата задача е просто да създадем съмнения. И може би когато Дела Гуардия приключи с делото, журито ще се чуди дали не си жертва на злощастно стечение на обстоятелствата.\n— Или дали всичко това не ми е било скроено.\nСанди е разумен, здравомислещ човек. В отговор на моето подмятане погледът му отново става мрачен. Явно би предпочел да няма илюзии между клиента и защитника. Поглежда часовника си. Представлението наближава. Хващам го за китката.\n— Какво би казал, ако ти съобщя, че Каролин май се е занимавала с дело за подкупване на прокурор? А прокурорът по делото е бил Томи Молто?\nСанди мисли дълго и лицето му е напрегнато.\n— Моля те да обясниш.\nАз накратко му разказвам за делото „П“. Това е следствена тайна, обяснявам. Досега съм предпочитал да не я споделям с никого.\n— И докъде доведоха разследванията ти?\n— Доникъде. В деня, в който напуснах, прекъснаха.\n— Трябва да намерим начин да продължим. При нормални обстоятелства бих предложил частен детектив. Може би ти имаш друга идея? — Санди изгася пурата си в пепелника. Той мачка угарката внимателно и за момент я поглежда с възхищение. Преди да стане и да си облече сакото, въздъхва. — Да се нападне прокурорът, Ръсти, е тактика, която почти винаги доставя удоволствие на клиента, но рядко убеждава журито. Както споменах и преди, политическото ти противопоставяне срещу Дела Гуардия и фактът, че си го уволнил, са неща, които ще го опетнят, ще намалят доверието в него. Те ще ни помогнат да обясним усърдието на прокурора да те обвини при недостатъчни доказателства. Но преди да се насочим по пътя на атаката, трябва да обсъдим въпроса много внимателно. В нашия щат, както знаеш, рядко се печели дело чрез разкриване задните мотиви на противната страна.\n— Разбирам — отговарям аз. — Само исках да знаеш.\n— Ясно. И оценявам това.\n— Просто — продължавам аз — тъй смятам. Не поради стечение на обстоятелствата се стигна дотук. — И изведнъж, подтикван от внезапен импулс, аз най-после успявам да кажа това, което атрофиралата ми гордост тъй дълго не ми позволяваше. — Санди, невинен съм.\nСанди се пресяга и както само той умее, ме потупва по ръката. В погледа му се чете дълбока, ако щете, и заучена тъга. И като срещам съчувствения израз на кафявите му очи, разбирам, че Алехандро Стърн, един от най-добрите адвокати в този град, е чувал тези страстни изявления за невинност прекалено много пъти досега.\n Петата поправка от Конституцията на САЩ дава право на лице, срещу което се води разследване, да откаже да отговаря на въпроси, които биха могли да го уличат в престъпление. — Б.пр. ↑